2. ปัจจัยความเสี่ยง

บริษัทได้ให้ความสำคัญกับการบริหารความเสี่ยง โดยได้กำหนดนโยบายการบริหารความเสี่ยง
กำหนดลักษณะความเสี่ยง (Risk Assessment) กลยุทธ์ในการจัดการความเสี่ยง
ติดตามและควบคุมความอย่างสม่ำเสมอ
รวมทั้งการรายงานผลการปฏิบัติงานด้านการบริหารความเสี่ยงต่อคณะกรรมการบริษัทเป็นประจำทุกไตรมาส
บริษัทได้กำหนดความเสี่ยงและแนวทางในการบริหารจัดการโดยแบ่งความเสี่ยงออกเป็น 3 ลักษณะ
ดังนี้

1.  ความเสี่ยงในการประกอบธุรกิจ

-   ความเสี่ยงจากการสร้างบ้านพร้อมอยู่

บริษัทมีนโยบายในการสร้างบ้านพร้อมอยู่ (บ้านสร้างเสร็จพร้อมโอน)
ซึ่งเป็นหนึ่งในกลยุทธ์ของบริษัทในการพัฒนาโครงการ
เพื่อเพิ่มศักยภาพในการแข่งขันในการตอบสนองความต้องการของลูกค้า
การสร้างบ้านพร้อมอยู่ต้องใช้เงินทุนหมุนเวียนมาก
เนื่องจากบริษัทไม่ได้รับเงินจากลูกค้าในระหว่างก่อสร้าง
และบริษัทมีความเสี่ยงจากการไม่สามารถขายบ้านพร้อมอยู่ได้ตามที่คาดการณ์
ซึ่งจะส่งผลให้บริษัทมีภาระต้นทุนในรูปของต้นทุนการพัฒนาที่ดิน และต้นทุนสินค้าคงเหลือในปริมาณสูง
ซึ่งจะส่งผลกระทบต่อสภาพคล่อง และความสามารถในการทำกำไรของบริษัท

อย่างไรก็ตาม ในการพัฒนาโครงการ
บริษัทได้มีการศึกษาและวิเคราะห์ตลาดโดยรวมแล้วเป็นอย่างดี เพื่อให้ตรงกับช่องว่างทางการตลาด
และมีการวิเคราะห์ความต้องการของลูกค้าเพื่อให้ได้สินค้าที่ตรงกับความต้องการของลูกค้า
โดยการดำเนินการพัฒนาโครงการบ้านพร้อมอยู่
บริษัทพิจารณาวิเคราะห์จากความต้องการของลูกค้าในด้านต่างๆ เช่น ทำเลที่ตั้ง แบบบ้าน
และขนาดของบ้าน
ทำให้บริษัทสามารถพัฒนาบ้านพร้อมอยู่ได้ตรงกับความต้องการของลูกค้าและสามารถขายบ้านพร้อมอยู่ได้ตามแผนงาน
นอกจากนี้ บริษัทได้แบ่งการพัฒนาโครงการเป็นรายเฟส ดังนั้น
บริษัทจึงสามารถปรับเปลี่ยนสินค้าตามความต้องการของลูกค้าที่เปลี่ยนแปลงไป ทั้งนี้ ณ วันที่ 31
ธันวาคม 2552 บริษัทมีสินค้าคงเหลือบ้านพร้อมอยู่ทั้งสิ้น 469 ล้านบาท คิดเป็นร้อยละ 4.9
ของมูลค่าขายรวมของโครงการทั้งหมดที่ดำเนินการในปัจจุบัน

-   ความเสี่ยงจากการขายบ้านสั่งสร้าง (Pre-sales) , บ้านสร้างก่อนขาย
    (Semi-prebuilt)

บริษัทมีนโยบายขายบ้านสั่งสร้าง (Pre-sales) และบ้านสร้างก่อนขาย (Semi-prebuilt)
เพื่อลดความเสี่ยงด้านการตลาด
และเพื่อเพิ่มความยืดหยุ่นในการปรับสินค้าให้ตอบสนองความต้องการของลูกค้าได้ นอกจากนี้
ในการขายบ้านสั่งสร้าง (Pre-sales) และบ้านสร้างก่อนขาย (Semi-prebuilt)
บริษัทสามารถนำเงินค่างวดที่ได้รับจากลูกค้ามาใช้เป็นเงินทุนหมุนเวียนได้อีกด้วย อย่างไรก็ตาม
การขายบ้านสั่งสร้าง (Pre-sales) และบ้านสร้างก่อนขาย (Semi-prebuilt)
ทำให้บริษัทมีความเสี่ยงด้านการควบคุมต้นทุนการก่อสร้าง
เนื่องจากบริษัทจะตั้งราคาขายบ้านก่อนเริ่มการก่อสร้าง ดังนั้น
หากต้นทุนการก่อสร้างเปลี่ยนแปลงไปก็จะส่งผลกระทบต่ออัตรากำไรขั้นต้นของบริษัท

อย่างไรก็ตาม ในการสร้างบ้านของบริษัท บริษัทมีนโยบายในการทำสัญญาก่อสร้างแบบเบ็ดเสร็จ
(Turnkey construction contract) กับผู้รับเหมา
โดยบริษัทจะซื้อเฉพาะวัสดุก่อสร้างหลักบางรายการ ซึ่งคิดเป็นสัดส่วนประมาณร้อยละ 30
ของปริมาณวัสดุก่อสร้างที่ต้องใช้ทั้งหมด
ทำให้บริษัทสามารถควบคุมต้นทุนการก่อสร้างบ้านได้อย่างมีประสิทธิภาพ

2.2 ความเสี่ยงด้านการดำเนินงาน

- การบริหารงานด้านการก่อสร้าง

เนื่องจากบริษัทเป็นผู้จัดหาวัสดุก่อสร้างหลักบางรายการ อาทิ เสาเข็ม ปาร์เก้ พรม งานปูหินอ่อน
หินแกรนิต กระเบื้องยาง ราวบันไดยาง งานกำจัดปลวก เป็นต้น
สำหรับการก่อสร้างเพื่อเป็นการควบคุมคุณภาพและมาตรฐานการก่อสร้างให้เป็นไปตามที่บริษัทกำหนด
โดยบริษัทไม่มีการทำสัญญาซื้อขายวัสดุก่อสร้างล่วงหน้า
และจากสภาพการณ์ปัจจุบันซึ่งราคาวัสดุก่อสร้างมีแนวโน้มปรับตัวขึ้นลงตามราคาน้ำมัน
ทำให้บริษัทมีความเสี่ยงจากการผันผวนของราคาวัสดุก่อสร้าง
ซึ่งจะส่งผลกระทบต่อต้นทุนการก่อสร้างและความสามารถในการทำกำไรของบริษัท

อย่างไรก็ตาม บริษัทได้กำหนดให้ฝ่ายก่อสร้างเพิ่มมาตรการในการบริหารต้นทุนค่าก่อสร้าง เช่น
การวางแผนความต้องการใช้วัสดุก่อสร้าง (Material Requirement Planning)
และหาวัสดุทดแทนที่มีคุณภาพเทียบเท่าอย่างมีระบบเพื่อให้เหมาะสมกับแผนงานการพัฒนาโครงการของบริษัทซึ่งเป็นการป้องกันปัญหาในการจัดหาวัสดุก่อสร้างของบริษัทในระดับหนึ่ง
นอกจากนี้
บริษัทมีนโยบายที่จะบริหารและพัฒนาโครงการในปริมาณที่เหมาะสมกับความต้องการของลูกค้า
โดยการควบคุมปริมาณสินค้าคงคลังทั้งในรูปวัสดุก่อสร้างและสินค้าสำเร็จรูปให้อยู่ในระดับที่เหมาะสม
ทำให้สามารถกำหนดราคาของสินค้าที่เหมาะสมกับต้นทุน
กอปรกับการที่บริษัทจัดเป็นผู้ประกอบการที่มีขนาดค่อนข้างใหญ่ทำให้มีอำนาจในการต่อรองในด้านราคาและปริมาณกับผู้จำหน่ายวัสดุก่อสร้างได้
โดยที่ผ่านมาบริษัทรักษาความสัมพันธ์ที่ดีกับผู้จำหน่ายวัสดุก่อสร้างอย่างต่อเนื่อง
อีกทั้งบริษัทยังคงมีนโยบายการปรับราคาขายบ้านขึ้นโดยที่พิจารณาจากเฟสการขายหรือกลุ่มสินค้าซึ่งการปรับราคาขายนั้นได้ปรับขึ้นเป็นระยะตามความเหมาะสมในสถานการณ์การตลาดนั้นๆ

-   ความเสี่ยงในการจัดซื้อที่ดิน

จากสภาวะเศรษฐกิจที่ยังชะลอตัวในปัจจุบัน
บริษัทได้มีนโยบายในการจัดซื้อที่ดินให้สอดคล้องกับสภาพการณ์ตลาดที่ไม่แน่นอนเพื่อเป็นการลดความเสี่ยงที่เกิดขึ้นจากการซื้อที่ดิน
โดยในระหว่างปี 2552 บริษัทได้ทำสัญญาซื้อที่ดินที่ตั้งอยู่ในอำเภอบางละมุง จังหวัดชลบุรี พื้นที่
5,773 ตารางวา เป็นจำนวนเงิน 72.76 ล้านบาท เพื่อรองรับการขยายโครงการใหม่ที่เพิ่มขึ้น
ซึ่งการตัดสินใจซื้อที่ดินดังกล่าว บริษัทได้พิจารณาด้วยความรอบคอบ ระมัดระวัง
ถึงความเหมาะสมในทำเลที่ต้องการแท้จริงและจากการพิจารณาเปรียบเทียบที่ดินในหลายๆ
แปลงในทำเลต่างๆ ทั้งนี้ เพื่อเลือกลงทุนในทำเลที่ให้ผลตอบแทนสูงสุดและมีความเสี่ยงน้อยที่สุด

3.  ความเสี่ยงด้านการบริหารจัดการ

-   บริษัทมีกลุ่มผู้ถือหุ้นรายใหญ่ถือหุ้นในบริษัทมากกว่าร้อยละ 75

บริษัทมีกลุ่มผู้ถือหุ้นรายใหญ่คือ กลุ่มตันฑเทอดธรรม ถือหุ้นในบริษัทคิดเป็นร้อยละ 75.9
ของจำนวนหุ้นที่จำหน่ายได้แล้วทั้งหมดของบริษัท ณ วันที่ 30 ธันวาคม 2552
(รายละเอียดปรากฏในหัวข้อเรื่องโครงสร้างเงินทุน) ซึ่งเป็นสัดส่วนการถือหุ้นที่มากกว่า 3 ใน 4
ทำให้กลุ่มผู้ถือหุ้นดังกล่าวมีอำนาจในการควบคุมบริษัทและมีอิทธิพลต่อการตัดสินใจของบริษัทในทุกเรื่องที่ต้องได้รับอนุมัติจากที่ประชุมผู้ถือหุ้น
ดังนั้น
ผู้ถือหุ้นรายอื่นของบริษัทจึงมีความเสี่ยงจากการไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่กลุ่มผู้ถือหุ้นใหญ่เสนอให้ที่ประชุมผู้ถือหุ้นพิจารณา
นอกจากนี้
การถือหุ้นในลักษณะกระจุกตัวโดยกลุ่มผู้ถือหุ้นใหญ่นี้ยังทำให้โอกาสที่บริษัทจะถูกครอบงำกิจการ
(Takeover) โดยบุคคลอื่นไม่สามารถเกิดขึ้นได้โดยปราศจากการยินยอมของผู้ถือหุ้นใหญ่กลุ่มนี้
แม้ว่าผู้ถือหุ้นกลุ่มอื่นจะเห็นโอกาสที่จะทำให้มูลค่าของกิจการเพิ่มขึ้น

อย่างไรก็ตาม
บริษัทมีการกำหนดโครงสร้างการจัดการเพื่อให้เกิดการถ่วงดุลและสอบทานการบริหารงานอย่างเหมาะสม
โดยโครงสร้างการจัดการของบริษัทประกอบด้วยคณะกรรมการบริษัท คณะกรรมการบริหาร
และคณะกรรมการตรวจสอบ โดยบริษัทมีการกำหนดขอบเขตอำนาจหน้าที่ของคณะกรรมการชุดต่างๆ
อย่างชัดเจนและโปร่งใส ตลอดจนมีการวางโครงสร้างการบริหารงานโดยบุคคลที่มีความรู้
ความสามารถในการดำเนินธุรกิจ นอกจากนี้ ในกรณีเข้าทำรายการที่เกี่ยวโยงกับกรรมการ
ผู้ถือหุ้นรายใหญ่ และผู้มีอำนาจควบคุม รวมถึงบุคคลที่อาจมีความขัดแย้ง
บุคคลดังกล่าวจะไม่มีสิทธิออกเสียงในการอนุมัติรายการดังกล่าว